Karlmaður féll niður einn og hálfan metra ofan í bílagryfju á smursstöð á höfuðborgarsvæðinu og rotaðist . Atvikið gerðist í byrjun desember árið 2017 en Héraðdómur viðurkenndi í gær bótaskyldu Vátryggingafélags Íslands , úr frjálsri ábyrgðartryggingu smursstöðvarinnar , vegna líkamstjóns sem maðurinn hlaut af slysinu . Maðurinn fór á smursstöðina til að láta skipta um ljósaperu í framljósi bifreiðarinnar . Starfsmenn smurstöðvarinnar hafi ekið bílnum inn á verkstæðið og komið henni fyrir yfir einni af þremur bílgryfjum á verkstæðinu . Þá hafi starfsmaður boðið manninum að athuga málið með honum inni á verkstæðinu . Starfsmaður hafi síðar vikið sér frá til að ná í topplyklasett og féll þá maðurinn í gryfjuna . Engin vitni voru til frásagnar um nánari atvik í aðdraganda slyssins . „ Fram kemur að einkenni sem stefnandi glími við frá fyrri heilaskaða hafi greinilega versnað við slysið , einkum svimi og óstöðugleiki , og bak - og höfuðverkir hafi versnað , svo og svefnheilsa . “ Í skýrslu lögreglu er greint frá því að tilkynning hafi borist um að maður hefði fallið niður einn og hálfan metra og rotast . Þegar lögregla kom á vettvang hafi maðurinn verið kominn til meðvitundar og setið rólegur í anddyri verkstæðisins . Hann hafi verið með blóðugan skurð á höfði , verið illa áttaður og ekki munað hvað hefði gerst . Ekkert áhættumat gert með tilliti til öryggis Lýsing á verkstæðinu hafi verið fullnægjandi að því er fram kemur í greingerð dómsins . Gólf verkstæðisins voru grænmáluð með greinilegum gulum varúðarlínum í kringum gryfjurnar í gólfinu og gulmáluðum handriðum við langenda þeirra . Í lofti verkstæðisins hafi hangið áberandi skilti merkt „ HÆTTA , vinnusvæði “ . Hins vegar kemur fram í úttekt Vinnueftirlitsins að fyrirtækið hafi ekki gert sérstakt áhættumat með tilliti til öryggis og heilsu starfsmanna og áhættuþátta í vinnuumhverfinu ásamt áætlun um heilsuvernd og forvarnir . Viðskiptavinir sem hafi aðgengi að vinnurými geti valdið slysum eða óhöppum bæði á starfsmönnum og sjálfum sér . Lögreglan ræddi við starfsmann verkstæðisins sagðist hafa verið að vinna í gryfjunni við hliðina og heyrt dynk , Starfsmaðurinn hafi þá farið upp úr gryfjunni og séð hvar maðurinn lá í næstu gryfju . Maðurinn hafi verið meðvitundarlaus og gefið frá sér hljóð eins og hann væri að hrjóta . Maðurinn sem féll segist muna eftir sér þar sem hann hafi verið að borga yfir bílnum en að öðru leyti muni hann ekki nánar eftir tildrögum slyssins . Hann segist ekki hafa verið varaður við hættunni af því að geta fallið ofan í gryfjuna . Heilaskaði versnaði við slysið Hann var síðar fluttur með sjúkrabíl til aðhlynningar á Landspítalanum . Í vottorði heimilislæknis stendur : „ Rannsókn við komu á Landspítalann hafi leitt í ljós að stefnandi hefði fengið litla heilablæðingu sem talin væri vera „ subarachnoidal “ nálægt svæði í heilanum þar sem hann hefði áður orðið fyrir skaða , auk þess sem hann hefði tognaði á hálsi og þumalfingursbrotnað . Er afleiðingum áverkanna lýst í vottorðinu , “ segir í greinargerð dómsins . „ Fram kemur að einkenni sem stefnandi glími við frá fyrri heilaskaða hafi greinilega versnað við slysið , einkum svimi og óstöðugleiki , og bak - og höfuðverkir hafi versnað , svo og svefnheilsa . “